Lise von Seelen (S), 2005-05-12:
Vi Socialdemokrater synes, at forslaget langt overvejende er meget sympatisk, og vi kan støtte meget af det, der står i forslaget.
Det at gennemføre en landsdækkende undersøgelse af de kommunale madordninger for pensionister netop med henblik på at kvalitetsudvikle området, sådan at vi ikke kun har blik for det ernæringsmæssige, når vi taler madordninger, men også tager de andre komponenter ind, som er så vigtige for, at mennesker trives og har det godt, synes vi er en god idé, og det har vi stor sympati for.
Vi opfatter, at man måske tidligere har haft en tilbøjelighed til at tale om madordninger alene som vitaminer, mineraler og pris, men har glemt alt det, der er rundtomkring måltidet.
Forslaget her lægger jo op til, at vi skal tænke omgivelserne med ind, og det synes vi er en rigtig god idé, både for de ældre, som kan komme uden for eget hjem og indtage et måltid, og også for de ældre, der skal have maden bragt.
Vi har jo også fulgt med i, at der har været en regelmæssig kritik af maden, og vi må selvfølgelig også erkende, at massefremstillet mad fra centralkøkkener aldrig nogen sinde vil kunne komme til at måle sig med den mad, som de ældre selv tidligere har kunnet lave.
Men vi ved også, at der er mange, som af gode grunde er godt tilfredse med måltidernes kvalitet og smag og det, der omgiver måltiderne.
Med en undersøgelse ville vi jo så på den måde kunne opfange de gode eksempler, og vi kunne finde ud af, hvor de sårbare steder er henne.
Det synes vi er en god idé.
Vi synes også, at tidspunktet er en god idé.
Vi ved, at det er et spørgsmål, som mange ældre er meget optagede af i forbindelse med kommunalreformen, og hvad der nu skal ske med den rutine, de har med deres madordninger.
Derfor ville det være et hjælpemiddel, som kommunerne kunne bruge, hvis man lavede sådan en landsdækkende undersøgelse, og den kunne bruges i en senere opfølgning for at se, hvordan og hvorledes kommunalreformen har haft indflydelse på madordningerne, så det ikke er den laveste fællesnævner, der bliver gældende.
Det synes vi er rigtig fornuftigt.
Vi synes også, det er fornuftigt at rette fokus på det af hensyn til de ældres sundhed.
Vi ved jo, at der er mange af de medicinske patienter, som bliver indlagt, fordi de er fejlernærede eller underernærede.
Det er bl.a. noget af det, som vi meget gerne vil have fokus på med det lovforslag, som vi fremsatte i forrige uge, og vi vil se frem til, at vi kan komme i en debat om at få tingene til at hænge sammen, så vi kan få en bedre ernæring og dermed undgå indlæggelser på grund af fejlernæring.
Vi kan også hente inspiration i udlandet fra en anden aldersgruppe.
Vi har faktisk nogle gode eksempler på, at Jamie Oliver fra England virkelig har sat skub i ernæringsdiskussionen med de unge mennesker derovre.
Det er jo ikke sikkert, at det lige er Jamie Oliver, der skal sættes gang i med de ældre her hos os, men man kan i hvert fald godt lære noget af konceptet og af, hvad der gør, at folk er parate til at se ekstra på det her område.
Vi er også enige i, at det med at spise fælles og det sociale omkring måltiderne har en rigtig stor værdi, som vi ikke skal undervurdere.
Der, hvor vi så ikke er enige, er, at vi ikke mener, at madordningerne skal prisfastsættes, så man har en fælles standardpris eller en fælles fastpris, og vi mener slet ikke, at det skal ske her fra Slotsholmen.
Vi mener, at det kommunale selvstyre er under meget stort pres, og vi mener, at det er udtryk for en centralistisk tankegang, som vi ikke vil gøre til vores.
Vi har stor tillid til, at kommunerne kan finde ud af at etablere nogle gode madordninger, og det er klart, jo bedre redskaber, som sådan en undersøgelse kunne gå hen og blive, vi kan give dem, jo bedre muligheder har kommunerne for at lave noget fornuftigt i forbindelse med ernæring til de ældre.
Vi frygter for kommunernes frihed til selv at gå ind og organisere sig, alt efter om det er et tynd befolket område eller et tæt befolket område.
Der kan vi komme ind og gøre skade på den kommunale virksomhed, og det synes vi ikke at vi skal gøre.
Vi synes, at kommunerne selvfølgelig skal have blik for, at der her er nogle hensyn, der skal tages, nemlig til borgernes økonomi og også til den kommunale økonomi.
Vi er positive over for langt den overvejende del af forslaget, fordi det kan medvirke til at højne livskvaliteten for de ældre mennesker, men den økonomiske del kan vi ikke støtte.
Vi Socialdemokrater ser frem til et interessant udvalgsarbejde om det her spørgsmål og ser det meget gerne i forlængelse af diskussionen om medicinske indlæggelser af ældre mennesker.